**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ ΙΗ΄- ΣΥΝΟΔΟΣ Γ΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 30 Αυγούστου 2022, ημέρα Τρίτη και ώρα 16.05΄, συνεδρίασε, στην Αίθουσα«Προέδρου Αθανασίου Κωνστ. Τσαλδάρη» (223) η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Βασιλείου Οικονόμου, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας και Κοινωνικών Υποθέσεων «Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού Εφαρμογής της».

Στη συνεδρίαση παρέστησαν ο Υφυπουργός Εργασίας και Κοινωνικών Υποθέσεων, κ. Παναγιώτης Τσακλόγλου, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρούτσης Ιωάννης, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, , Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Αρχίζει η συνεδρίαση της Διαρκούς Επιτροπής Κοινωνικών Υποθέσεων με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Εργασίας και Κοινωνικών Υποθέσεων «Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού Εφαρμογής της».

Τον λόγο έχει ο Εισηγητής της Πλειοψηφίας, κύριος Κωνσταντίνος Μαραβέγιας.

**ΚΩΝΣΤΑΝΤΙΝΟΣ ΜΑΡΑΒΕΓΙΑΣ (Εισηγητής της Πλειοψηφίας):** Ευχαριστώ πολύ, κύριε Πρόεδρε.

Κύριε Υπουργέ, χαίρομαι ιδιαίτερα για την ευκαιρία που έχουμε σήμερα να συζητήσουμε την κύρωση αυτής της Διμερούς Συμφωνίας Κοινωνικής Ασφάλισης της Ελλάδας και της Μολδαβίας, αλλά και τον εφαρμοστικό κανονισμό της και πρώτα απ’ όλα θα ήθελα να επισημάνω την μεγάλη μου ικανοποίηση για το γεγονός ότι η προώθηση αυτής της συμφωνίας έγινε σε λιγότερο από έναν χρόνο, γεγονός στο οποίο έπαιξαν σημαντικό ρόλο τόσο το Υπουργείο Εξωτερικών όσο και το Υπουργείο Εργασίας το οποίο και εκπροσωπείται και θέλω να αναγνωρίσω τη συνδρομή όλου του προσωπικού και του Γραφείου σας για τη γρήγορη ολοκλήρωση αυτών των διαπραγματεύσεων όπως και την εξαιρετική συμβολή του κυρίου Δένδια τον οποίο είχα συναντήσει πριν από περίπου ενάμιση χρόνο για την επίτευξη αυτής της Συμφωνίας.

Με την ιδιότητα του Προέδρου της Κοινοβουλευτικής Ομάδας Φιλίας Ελλάδας Μολδαβίας είχα επίσης την ευκαιρία να συζητήσω αυτό το θέμα της κύρωσης με εκπροσώπους της Μολδαβικής Κυβέρνησης, αλλά και με συναδέλφους Βουλευτές του Μολδαβικού Κοινοβουλίου που επισκέφθηκαν τη χώρα μας πριν από μερικές εβδομάδες και εξήγησαν και το επείγον του θέματος αυτού για τους συμπατριώτες τους, υπογραμμίζοντας ότι η Μολδαβία είναι φίλη χώρα, η οποία δοκιμάζεται ιδιαίτερα αυτή την περίοδο λόγω του πολέμου στην Ουκρανία.

Είναι κοινή η πεποίθηση πως η διμερής συνεργασία στον τομέα της κοινωνικής ασφάλισης, κύριε Υπουργέ, θα έχει θετικές συνέπειες, όχι μόνο για τους Μολδαβούς πολίτες που εργάζονται στην Ελλάδα, αλλά και για τα έσοδα του ΕΦΚΑ και είναι προφανές ότι η Συμφωνία αυτή θα δώσει κίνητρα για ασφάλιση σε όλους τους εργαζόμενους Μολδαβούς που ζουν στη χώρα μας αυξάνοντας έτσι τις καταβαλλόμενες εκ μέρους τους εισφορές και επιτρέποντας σε χιλιάδες ανθρώπους να πάρουν κάποια στιγμή σύνταξη μέσω της αναγνώρισης του εργασιακού τους βίου στην Ελλάδα.

Η Μολδαβική κοινότητα με τους σκληρά εργαζόμενους συμπολίτες σε πλήθος επαγγελμάτων συνεισφέρει εδώ και τουλάχιστον 30 χρόνια μέσα από διαδικασίες νόμιμης μετανάστευσης στο κοινωνικό και οικονομικό γίγνεσθαι της πατρίδας μας. Αποτελεί επομένως ένα ώριμο και αυτονόητο θα έλεγα αίτημα η τακτοποίηση αυτής της εκκρεμότητας.

Πρόκειται, επίσης, για πρωτοβουλία που φέρνει πιο κοντά τη Μολδαβία στην Ευρωπαϊκή Ένωση ως μέρος μιας γενικότερης προσπάθειας εγκαθίδρυσης στενότερων δεσμών με διάφορα ευρωπαϊκά κράτη η οποία, σύμφωνα με την πρόσφατη απόφαση του Ευρωπαϊκού Συμβουλίου θα οδηγήσει τελικά στην πλήρη ένταξη της Δημοκρατίας της Μολδαβίας στην Ευρωπαϊκή Ένωση. Όπως όλοι γνωρίζουμε μακροπρόθεσμος στόχος της Ένωσης είναι η δημιουργία ενός ενιαίου χώρου κοινωνικής ασφάλισης για ολόκληρη την ευρωπαϊκή οικογένεια που φυσικά θα στηρίζεται και σε διμερείς διακρατικές συμφωνίες τέτοιες, όπως και η σημερινή. Είναι δηλαδή μια ακόμα ψηφίδα αυτή η Συμφωνία στη σύνθετη εικόνα σειράς αντίστοιχων συμφωνιών κοινωνικής ασφάλισης οι οποίες έχουν ήδη κυρωθεί και επιτρέπουν την αμφίδρομη αναγνώριση και μεταφορά ασφαλιστικών δικαιωμάτων σε χώρες εντός και εκτός της ευρωπαϊκής ηπείρου.

Στο ίδιο πνεύμα με τις προηγούμενες, η σημερινή Συμφωνία περιλαμβάνει ρυθμίσεις για την προστασία των κοινωνικοασφαλιστικών δικαιωμάτων των διακινούμενων εργαζομένων μεταξύ των δύο χωρών, την αποφυγή της διπλής καταβολής εισφορών με ταυτόχρονη μείωση της αδήλωτης εργασίας, το συνυπολογισμό όλων των περιόδων ασφάλισης για συνταξιοδότηση και την καταβολή της επιμερισμένης παροχής στους δικαιούχους που θα αντιστοιχεί στο χρόνο ασφάλισής τους σε κάθε συμβαλλόμενο κράτος.

Η κύρια αυτή σύνταξη θα μπορεί φυσικά να μεταφέρεται ελεύθερα στο κράτος διαμονής του δικαιούχου.

Στην κυρούμενη Συμφωνία με το άρθρο 1 τίθενται οι ορισμοί που περιλαμβάνονται στις διατάξεις της και χρησιμοποιούνται για τους σκοπούς της. Με τα άρθρα 2 και 3 προσδιορίζεται το πεδίο εφαρμογής της συμφωνίας, δηλαδή το νομικό πλαίσιο επί του οποίου θα εφαρμοστεί. Από ελληνικής πλευράς αυτό αφορά αποκλειστικά στη νομοθεσία για τους ασφαλισμένους του Ηλεκτρονικού Εθνικού Φορέα Κοινωνικής Ασφάλισης για απονομές κύριων συντάξεων γήρατος, αναπηρίας και επιζώντων λόγω θανάτου. Στο άρθρο 4 προβλέπονται ο σεβασμός και η τήρηση της αρχής της ίσης μεταχείρισης των ασφαλισμένων στη βάση φυσικά της αμοιβαιότητας. Με το άρθρο 5 ρυθμίζονται ζητήματα εξαγωγής των παροχών και καταβολής τους σε δικαιούχους που κατοικούν μόνιμα ή διαμένουν προσωρινά στο έδαφος ενός άλλου συμβαλλόμενου κράτους. Στα άρθρα 6 και 7 ορίζεται γενικός κανόνας δικαιοδοσίας του κράτους στο οποίο εργάζεται ο ασφαλισμένος ως μισθωτός ή ασκών αυτοτελή δραστηριότητα και ρυθμίζονται ζητήματα ασφάλισης όσων ασκούν παράλληλη δραστηριότητα σε ένα ή και στα δύο συμβαλλόμενα κράτη ώστε να αποφεύγεται ακριβώς η διπλή ασφάλιση. Με το άρθρο 8 ρυθμίζονται ζητήματα διπλής ασφάλισης προσωπικού που απασχολείται στις διεθνείς μεταφορές με ειδική αναφορά στη ναυτιλία, ενώ με το άρθρο 9 ρυθμίζονται όμοια ασφαλιστικά θέματα δημοσίων υπαλλήλων, όταν εργάζονται στο αντισυμβαλλόμενο κράτος. Το άρθρο 10 ορίζει ρητά ότι δεν θίγονται οι διπλωματικές και προξενικές σχέσεις των δύο μερών στο πλαίσιο των Συμβάσεων της Βιέννης και με το άρθρο 11 παρέχεται η δυνατότητα εκ των υστέρων παρέκκλισης κατόπιν κοινής συμφωνίας από την εφαρμογή των άρθρων 6 έως 9 για μη προσδιοριζόμενες κατηγορίες ασφαλισμένων. Με τα άρθρα 12 και 13 ρυθμίζονται οι προϋποθέσεις για να χωρέσει η προαιρετική ασφάλεια και καθορίζονται τα σχετικά με τον συνυπολογισμό των περιόδων ασφάλισης που έχουν πραγματοποιηθεί και στις δύο χώρες οι οποίες λαμβάνονται υπόψη στον υπολογισμό των συντάξεων εφόσον το συνταξιοδοτικό δικαίωμα δεν θεμελιώνεται αυτοτελώς σε μια χώρα. Μάλιστα για να επιτευχθεί η θεμελίωση του δικαιώματος αυτού δύναται να ληφθεί υπόψη χρόνος ασφάλισης ακόμα και σε τρίτη χώρα αρκεί αυτή να συνδέεται με διμερή συμφωνία κοινωνικής ασφάλισης τόσο με την Ελλάδα όσο και με τη Μολδαβία. Από τα άρθρα 14 έως 16 έχουμε την αναφορά στην ελάχιστη περίοδο ασφάλισης που μπορεί να ληφθεί υπόψη για την εφαρμογή της αρχής του συνυπολογισμού και στον τρόπο υπολογισμού των ασφαλιστικών παροχών. Με τα άρθρα 17 -18 διευκρινίζεται ότι τα διοικητικά θέματα εφαρμογής της συμφωνίας αυτής ρυθμίζονται από τον προσαρτημένο κανονισμό ο οποίος κυρώνεται μαζί με την παρούσα και αποτελεί αναπόσπαστο μέρος της. Τέτοια θέματα είναι η διαδικασία υποβολής αιτήσεων συνταξιοδότησης ή η καταβολή των παροχών στους δικαιούχους σύμφωνα με το άρθρο 19. Στα άρθρα 20 και 21 ορίζονται η διαδικασία και οι προθεσμίες υποβολής αιτήσεων προσφυγών και εγγράφων εκ μέρους των υποψηφίων συνταξιούχων ενώ περιγράφεται και η διαδικασία πιστοποίησης αναπηρίας όταν οι ιατρικές εξετάσεις ζητούνται από το άλλο κράτος. Στα άρθρα 22 έως 25 περιλαμβάνονται η απαλλαγή από έξοδα και θεωρήσεις για την έκδοση πιστοποιητικών, η προστασία των προσωπικών δεδομένων των ασφαλισμένων, καθώς και η διοικητική συνεργασία και ανταλλαγή των αναγκαίων πληροφοριών μεταξύ των αρμόδιων αρχών.

Τέλος, στα άρθρα 26 έως 28 της Συμφωνίας προβλέπεται η διαδικασία επίλυσης των διαφορών που μπορεί να προκύψουν κατά την ερμηνεία ή την εφαρμογή της, ο χρόνος ισχύος της καθώς και ο τρόπος ενδεχόμενης καταγγελίας και λύσης της.

Κύριε Πρόεδρε, με το άρθρο δεύτερο του σχεδίου νόμου, όπως ανέφερα και στην αρχή, κυρώνεται ταυτόχρονα και ο Διοικητικός Κανονισμός Εφαρμογής της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας. Πρόκειται για ένα κείμενο με πολλές τεχνικές και διαδικαστικές λεπτομέρειες για τη διεκπεραίωση των υποθέσεων και τη δομή των εντύπων διυπηρεσιακής επικοινωνίας και υποβολής αιτημάτων εκ μέρους των ασφαλισμένων. Ειδικότερα, οι αρμόδιοι φορείς θα μπορούν να ανταλλάσσουν πληροφορίες μέσω δίγλωσσων εντύπων, ενημερώνοντας μεταξύ άλλων σε περιπτώσεις έγκρισης ασφαλιστικού δικαιώματος για το είδος της παροχής, την ημερομηνία έναρξης, την περιοδικότητα και το ύψος της και σε περίπτωση απόρριψης για το είδος της αιτηθείσας παροχής τους λόγους απόρριψης και την ημερομηνία έκδοσης της σχετικής απόφασης.

Κυρίες και κύριοι συνάδελφοι, η κύρωση την οποία συζητούμε σήμερα είναι χωρίς αμφιβολία αναγκαία και ωφέλιμη, τόσο για τη Μολδαβία όσο και για τη χώρα μας. Επιλύει, πραγματικά, προβλήματα συντονισμού των συστημάτων κοινωνικής ασφάλισης των δύο κρατών και επιτρέπει την συνταξιοδοτική κάλυψη Μολδαβών εργαζομένων που απασχολήθηκαν για χρόνια στην Ελλάδα, αλλά και Ελλήνων πολιτών που εργάστηκαν για τουλάχιστον ένα έτος στη Μολδαβία. Δίνεται έτσι ένα τέλος σε χαμένες εισφορές που καταβλήθηκαν σε κλάδους κύριας ασφάλισης και των δύο εθνικών συστημάτων, τόσο για μισθωτούς όσο και για ανεξάρτητα απασχολούμενους.

Η χώρα μας είναι η τρίτη παγκοσμίως που συνάπτει τέτοια σύμβαση με τη Δημοκρατία της Μολδαβίας. Αυτή η διακρατική Συμφωνία είναι ένας ακόμα τρόπος ενίσχυσης των σχέσεων των δύο χωρών. Θυμίζω ότι η Μολδαβία έδωσε την υποστήριξή της στην υποψηφιότητα της χώρας μας για μη μόνιμο μέλος του Συμβουλίου Ασφαλείας των Ηνωμένων Εθνών. Προ ολίγων εβδομάδων υπεγράφη μνημόνιο συνεργασίας ανάμεσα στο Εθνικό και Καποδιστριακό Πανεπιστήμιο Αθηνών και στο κρατικό Πανεπιστήμιο της Μολδαβίας στο Κισινάου για απορρόφηση ενωσιακών κονδυλίων και από τα δύο Πανεπιστήμια με μεταφορά γνώσης στον τομέα της ψηφιοποίησης και όχι μόνο.

Δεν μπορώ και να μην αναφερθώ στη μεγάλη βοήθεια με τρόφιμα και υγειονομικό υλικό που παρείχε ο Ελληνικός Ερυθρός Σταυρός, πριν από περίπου 40 ημέρες, προς την κυβέρνηση της Μολδαβίας ως αρωγή στην αντιμετώπιση χιλιάδων Ουκρανών προσφύγων που βρέθηκαν στο μολδαβικό έδαφος.

Η Ελλάδα μπορεί και πρέπει να αποτελέσει ένα σημαντικό εκτελεστικό βραχίονα στην ενταξιακή πορεία στην Ευρωπαϊκή Ένωση για τη Δημοκρατία της Μολδαβίας. Για τους λόγους αυτούς ελπίζω, ότι όλα τα κόμματα θα στηρίξουν χωρίς επιφυλάξεις αυτή την κύρωση υπερψηφίζοντας το νομοσχέδιο του Υπουργείου Εργασίας και Κοινωνικών Υποθέσεων. Σε κάθε περίπτωση η Νέα Δημοκρατία αναγνωρίζοντας την αξία της εν λόγω Διεθνούς Σύμβασης προτρέπει τον ΕΦΚΑ να προβεί γρήγορα σε όλες τις αναγκαίες ενέργειες εφαρμογής της και φυσικά, δίνει τη θετική της ψήφο. Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Εμείς ευχαριστούμε τον κύριο Μαραβέγια. Τον λόγο έχει ο κύριος Μπάρκας, εκ μέρους του ΣΥΡΙΖΑ.

**ΚΩΝΣΤΑΝΤΙΝΟΣ ΜΠΑΡΚΑΣ (Εισηγητής της Μειοψηφίας):** Ευχαριστώ πολύ, κύριε Πρόεδρε. Να ευχηθώ σε όλους τους εργαζομένους της Βουλής και σε όλους τους συναδέλφους όλων των πτερύγων καλή έναρξη της νέας κοινοβουλευτικής περιόδου. Δυστυχώς, τα πράγματα δεν φαίνονται καλά, αλλά ελπίζω το επόμενο διάστημα να γίνουμε σοφότεροι και τουλάχιστον εμείς που έχουμε ψηφιστεί από τον ελληνικό λαό να υπερασπιστούμε τη δημοκρατία στη χώρα μας.

Κύριε Πρόεδρε, κυρίες και κύριοι συνάδελφοι, το υποψήφιο σχέδιο νόμου αφορά στην Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού Εφαρμογής της. Ειδικότερα, η Συμφωνία Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας αποτελείται από 28 άρθρα, ενώ ο Διοικητικός Κανονισμός Εφαρμογής της Συμφωνίας αποτελείται από 11 άρθρα. Το εν λόγω σχέδιο νόμου έρχεται να κυρώσει, βάσει της παραγράφου 1 του άρθρου 28 του Συντάγματος, τη Συμφωνία Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας που υπογράφηκε στο Κισινάου, στις 8 Σεπτεμβρίου του 2021. Προβλέπεται η αποφυγή της διπλής καταβολής ασφαλιστικών εισφορών, ο συνυπολογισμός των περιόδων ασφάλισης και ως εκ τούτου, η καταβολή επιμερισμένης παροχής στους δικαιούχους που αντιστοιχεί στον χρόνο ασφάλισης σε κάθε συμβαλλόμενο κράτος.

Όλα αυτά, κυρίες και κύριοι συνάδελφοι, αποτελούν θετικές πτυχές ενός ευνομούμενου σύγχρονου ευρωπαϊκού κράτους ώστε να μην ταλαιπωρούνται, κυρίως πολίτες εργαζόμενοι τρίτων χωρών. Η υπεράσπιση των ασφαλιστικών δικαιωμάτων των εργαζομένων ανεξαρτήτου φύλου, καταγωγής, εθνικότητας, πεποίθησης, είναι συστατικό στοιχείο ενός κράτους δικαίου. Διαχρονικά άλλωστε, ο ΣΥΡΙΖΑ, στηρίζει τη βελτίωση και τη μεταφορά των ασφαλιστικών δικαιωμάτων Ελλήνων και μεταναστών εργαζομένων. Η Ελλάδα, και στο παρελθόν, έχει συνάψει διμερείς Συμβάσεις, Συμφωνίες Κοινωνικής Ασφάλισης με πολλές χώρες εκτός Ευρωπαϊκής Ένωσης αμοιβαίως επωφελείς για τους Έλληνες που εργάζονται στο αντισυμβαλλόμενο κράτος, αλλά και για τους μετανάστες εργαζομένους του κράτους αυτού που εργάζονται στη χώρα μας, όπως στην παρούσα περίπτωση οι Μολδαβοί εργαζόμενοι.

Αντίστοιχες Διμερείς Συμβάσεις στηριζόμενες στις αρχές της ισότητας, της ασφαλιστικής μεταχείρισης, στον συνυπολογισμό των περιόδων ασφάλισης που έχουν πραγματοποιηθεί στα δύο κράτη για τη θεμελίωση συνταξιοδοτικού δικαιώματος στον υπολογισμό του ποσού της σύνταξης, κατοχυρώνουν τα ασφαλιστικά δικαιώματα Ελλήνων και μεταναστών εργαζομένων. Όμως, κυρίες και κύριοι συνάδελφοι, κύριε Υπουργέ, επιτρέψτε μου να σημειώσω, ότι αυτή η Συμφωνία έρχεται να ακυρωθεί, όταν ο πρωτογενής τομέας στη χώρα μας βρίσκεται σε αναστάτωση από τις κυβερνητικές επιλογές. Αναφέρομαι στους εργάτες γης από τρίτες χώρες.

Η κυβέρνηση, κύριε Υπουργέ, παρά τις εκκλήσεις, φαντάζομαι είστε γνώστης, από αγροτικούς συνεταιρισμούς, από αγρότες σε όλη τη χώρα, παρά τον επίμονο κοινοβουλευτικό έλεγχο, προχώρησε στην κατάργηση της μέχρι σήμερα δυνατότητας της απασχόλησης εργατών γης τρίτων χωρών, με την ανά εξάμηνο ανανέωση της δυνατότητας νόμιμης απασχόλησης στην αγροτική παραγωγή. Η κατάργηση αυτής της δυνατότητας, κύριε Υπουργέ, προκλήθηκε από τις ρυθμίσεις των άρθρων 72 και 73 του νόμου 4825/2021 με τις οποίες παύουν να ισχύουν από 1.7.2022, οι διατάξεις του άρθρου 13Α του νόμου 4251/2014, οι οποίες ρυθμίζουν μέχρι σήμερα την απασχόληση πολιτών τρίτων χωρών οι οποίοι στερούνται τίτλων διαμονής στη χώρα, προκειμένου να αντιμετωπιστούν επείγουσες ανάγκες στην αγροτική εκμετάλλευση.

Συνέπεια της παραπάνω ρύθμισης, είναι η αγροτική παραγωγή να μένει χωρίς εργατικά χέρια σε μια περίοδο που η ενεργειακή κρίση και η επισιτιστική κρίση έχουν φέρει ήδη κρίσεις ακρίβειας και ο φετινός χειμώνας μοιάζει εφιαλτικός για σημάδια τα οποία η κυβέρνηση έχει μπροστά να αντιμετωπίσει και μέχρι τώρα παραμένει απαθής.

Πέρα όμως από τους αγρότες γης από τρίτες χώρες, οι ασφαλισμένοι καθημερινά έρχονται αντιμέτωποι με τις συνέπειες των πολιτικών που ο κύριος Υπουργός υπερασπίζεται, αλλά αρχιτέκτονας είναι, ο κύριος Χατζηδάκης και ο κ. Μητσοτάκης. Χιλιάδες λάθη στον υπολογισμό των κύριων συντάξεων, καθώς υπολογίζονται στο πόδι με το κατ’ ευφημισμόν σύστημα fast track. Δηλαδή, ο καθένας δηλώνει ότι θέλει για σύνταξη. Υπάρχουν 125.000 εκκρεμείς επικουρικές συντάξεις, 50.000 εφάπαξ που καθυστερεί η έκδοσή τους, 56.000 ληξιπρόθεσμες εκκρεμείς κύριες συντάξεις.

Κύριε Υπουργέ, δυστυχώς, τα παχιά λόγια της κυβέρνησης είναι πολλά και διαδέχονται εκείνα τα οποία επί τριετίας υπόσχεστε στον ελληνικό λαό. Έχετε υποσχεθεί λύσεις στο πρόβλημα με το πάτημα ενός κουμπιού μέσα σε λίγα δευτερόλεπτα και έχουν περάσει ήδη τρεισήμισι χρόνια. Ο κύριος Χατζηδάκης, η νέα ιδέα του κυρίου Χατζηδάκη, είναι η λύση να δίνεται από τους ίδιους τους ασφαλισμένους, τους ίδιους τους συνταξιούχους, οι οποίοι θα δηλώνουν το τι σύνταξη θέλουν να εισπράξουν. Δυστυχώς, κύριε Υπουργέ, συνεχίζετε να κοροϊδεύετε τους συνταξιούχους, τους ασφαλισμένους και τους εργαζομένους της χώρας. Τους οδηγείτε στη φτωχοποίηση μέσα σε μια πρωτοφανή ακρίβεια η οποία υποδαυλίζει όλες τις πολιτικές τις οποίες η κυβέρνηση οικειοποιείται προς όφελος των ανθρώπων τους οποίους διορίζεται, των γαλάζιων συγγενών σας δηλαδή, και εις βάρος των εργαζομένων και των συνταξιούχων της χώρας μας.

Κύριε Πρόεδρε, για το εν λόγω σχέδιο νόμου, επιφυλασσόμαστε, όσον αφορά στην ψήφισή του, για την Ολομέλεια. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Γεώργιος Μουλκιώτης, Ειδικός Αγορητής του Κινήματος Αλλαγής.

**ΓΕΩΡΓΙΟΣ ΜΟΥΛΙΚΙΩΤΗΣ (Ειδικός Αγορητής του Κινήματος Αλλαγής):** Ευχαριστώ, κύριε Πρόεδρε.

Κυρίες και κύριοι συνάδελφοι, με το νομοσχέδιο το συγκεκριμένο καλούμαστε να κυρώσουμε μια Συμφωνία που υπογράφηκε το Σεπτέμβρη του 2021 μεταξύ της Κυβέρνησης της Ελληνικής Δημοκρατίας και της Δημοκρατίας της Μολδαβίας στον τομέα της Κοινωνικής Ασφάλισης και του Διοικητικού Κανονισμού Εφαρμογής. Αξίζει, βέβαια, να σημειωθεί ότι η χώρα μας από το 1983 έως και σήμερα έχει υπογράψει ακόμα έντεκα τέτοιες κλασικές Συμφωνίες. Πολύ συχνά, η διαπραγμάτευση για τη σύναψη μιας τέτοιας Συμφωνίας ξεκινά με σχετικό αίτημα προς τη χώρα μας και ειδικότερα προς το Υπουργείο Εξωτερικών της χώρας της Ελλάδας, το οποίο αξιολογώντας γενικότερα ζητήματα και συμφέροντα της χώρας μας πέραν των θεμάτων της κοινωνικής ασφάλισης, εισηγείται την έναρξη των σχετικών συνομιλιών και παρευρίσκεται στις συνομιλίες με εκπρόσωπο του. Οι χώρες που ζητούν από τη χώρα μας υπογραφή Συμφωνίας ενδιαφέρονται λόγω της παραμονής και εργασίας στην Ελλάδα πολιτών τους ως οικονομικών μεταναστών. Αντίστοιχα και η Ελλάδα κατά τη δεκαετία 1980 και 1990 επεδίωξε και υπέγραψε συμφωνίες με χώρες που έχουν έντονο το ελληνικό ομογενειακό στοιχείο.

Στα άρθρα της υπό ψήφισης Σύμβασης, αλλά και του Διοικητικού Κανονισμού περιγράφονται με κάθε λεπτομέρεια το πλαίσιο της εφαρμογής της. Εμείς θεωρούμε και αξιολογούμε ως θετική εξέλιξη την εν λόγω Συμφωνία, κυρίως, διότι, πρώτον, διατηρεί και ενισχύει τις καλές σχέσεις των δύο χωρών σε μια κρίσιμη για τα εθνικά συμφέροντα περίοδο, δεύτερον, προστατεύει τα κοινωνικοασφαλιστικά συστήματα και δικαιώματα των πολιτών των δύο χωρών, τρίτον, αποφεύγεται η διπλή καταβολή ασφαλιστικών εισφορών των εργαζομένων στα δύο συμβαλλόμενα μέρη και τέταρτον, ενισχύει την Αρχή της Ίσης Μεταχείρισης Προσώπων που εμπίπτουν στις διατάξεις της διμερούς Συμφωνίας Κοινωνικής Ασφάλισης και της ελεύθερης διακίνησης των εργαζομένων. Ας μην ξεχνάμε, ότι από τότε που υπογράφηκε η εν λόγω Συμφωνία έχουν επέλθει και θετικές αλλαγές σε ό,τι αφορά τις σχέσεις της Δημοκρατίας της Μολδαβίας με την Ε.Ε.. Αναφέρομαι στη χορήγηση του καθεστώτος υποψήφιας χώρας προς ένταξη, απόφαση που ελήφθη από τους ηγέτες της Ε.Ε. κατά τη διάρκεια του Ευρωπαϊκού Συμβουλίου στις 23 Ιουνίου του 2022.

Σε σχέση, τώρα, με τις συνέπειες εφαρμογής της Συμφωνίας βάσει και της Έκθεσης του Γενικού Λογιστηρίου του Κράτους, προκύπτει ότι θα υπάρξει ετήσια μελλοντική δαπάνη από την καταβολή των ασφαλιστικών παροχών σε δικαιούχους, το ύψος όμως της οποίας δεν δύναται να προσδιοριστεί, διότι εξαρτάται από πραγματικά γεγονότα και αναφερόμαστε στον αριθμό των ασφαλισμένων, στο χρόνο της διαμονής και ασφάλισης στη χώρα μας. Ένα δεύτερο ζήτημα που αναφέρονται στις συνέπειες της Συμφωνίας είναι ότι θα έχουμε αύξηση των εσόδων από την είσπραξη των ασφαλιστικών εισφορών των δικαιούχων που υπάγονται στο ελληνικό σύστημα Κοινωνικής Ασφάλισης.

Κύριε Υπουργέ, δεν θα πω περισσότερα, θα ήθελα, όμως, τρία ερωτήματα να θέσω περισσότερο διευκρινιστικού χαρακτήρα.

Το πρώτο ερώτημα είναι, ποιο είναι αυτή τη στιγμή αν γνωρίζουμε το σύνολο των ασφαλισμένων Μολδαβών στη χώρα μας και ποιο είναι το ποσό των ασφαλιστικών εισφορών μέχρι στιγμής.

Το δεύτερο είναι, εάν από την πλευρά της Μολδαβίας, γνωρίζουμε πόσες είναι οι εκκρεμείς περιπτώσεις μεταφοράς ασφαλιστικών εισφορών Ελλήνων από Μολδαβία στην Ελλάδα και ποιο, επίσης, είναι σε αυτή τη φάση το οφειλόμενο ποσό.

Το τρίτο ερώτημα, είναι ότι εμείς ως Ελληνική Δημοκρατία τώρα τελειώνουμε με την Κύρωση από τη Βουλή και τις εσωτερικές διαδικασίες, και επομένως, σύμφωνα με το άρθρο 28, όπως προβλέπεται, η έναρξη ισχύος της νέας Συμφωνίας αρχίζει από την πρώτη ημέρα του τρίτου μήνα που ακολουθεί το μήνα λήψης της τελευταίας των γνωστοποιήσεων του κάθε συμβαλλόμενου κράτους για την ολοκλήρωση της απαιτούμενης εσωτερικής διαδικασίες για τη θέση σε ισχύ. Οι Μολδαβοί, έχουν τελειώσει αυτή την εσωτερική τους διαδικασία κύρωσης της Συμφωνίας ή θα υπάρξει καθυστέρηση; Τι συμβαίνει, εάν γνωρίζετε, να μας πείτε.

Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε.

Τον λόγο έχει ο κ. Δελής.

**ΙΩΑΝΝΗΣ ΔΕΛΗΣ (Ειδικός Αγορητής του Κ.Κ.Ε.):** Ευχαριστώ πολύ, κύριε Πρόεδρε.

Ξεκινώντας να πω, ότι η σημερινή Διακρατική Συμφωνία της Ελλάδας με τη Μολδαβία, αφορά στην κοινωνική ασφάλιση των μεταναστών εργαζομένων και από τις δύο χώρες. Βεβαίως, εδώ πρέπει να πούμε ότι είναι τεράστια και χρονίζοντα, εκτός όλων των άλλων και τα προβλήματα που αντιμετωπίζουν συνολικά οι μετανάστες με τα ασφαλιστικά τους ζητήματα. Από την ανασφάλιστη και κακοπληρωμένη τους εργασία μέχρι την άρνηση των ασφαλιστικών ταμείων να στείλουν τις συντάξεις στις χώρες καταγωγής χιλιάδων συνταξιούχων μεταναστών. Αυτή είναι, δυστυχώς, η πιο συνηθισμένη εικόνα αυτού του ζητήματος για τους ανθρώπους αυτούς. Επείγει συνεπώς, η άμεση αντιμετώπιση του με τη γρήγορη σύναψη όλων εκείνων των διακρατικών συμφωνιών οι οποίες χρειάζονται.

Στην χώρα μας συνολικά ζουν και εργάζονται περίπου 680.000 μετανάστες με νόμιμες άδειες διαμονής. Άλλοι 190.000, περίπου, από χώρες της Ε.Ε., καθώς και δεκάδες χιλιάδες, βεβαίως, ξενιτεμένοι χωρίς χαρτιά όλα αυτά τα αόρατα θύματα στα γρανάζια της καπιταλιστικής μηχανής. Όλοι τους αυτοί οι άντρες και γυναίκες δουλεύουν σκληρά στις πιο δύσκολες συνθήκες, στις πιο δύσκολες δουλειές, στην αγροτική παραγωγή, στην κλωστοϋφαντουργία, στον επισιτισμό, στην ανακύκλωση, την οικοδομή. Από όλους αυτούς σήμερα στη χώρα μας οι 1.800 περίπου είναι Μολδαβοί οι οποίοι εργάζονται και ασφαλίζονται ενώ χορηγούνται και 230 συντάξεις απ’ όσο μπορούμε να γνωρίζουμε.

Τι δείχνουν όλοι αυτοί οι αριθμοί των εκατοντάδων χιλιάδων μεταναστών και προσφύγων. Ότι η μετανάστευση και η προσφυγιά είναι στο DNA του καπιταλισμού στο πλαίσιο του οποίου, βεβαίως, η εργατική δύναμη είναι πριν απ’ όλα εμπόρευμα, το κυριότερο μάλιστα, εμπόρευμα, και το εμπόρευμα αυτό θα πουληθεί ακόμα και έξω από τα σύνορα εάν αυτό συμφέρει τον αγοραστή του. Αυτός είναι που αποφασίζει και ανοιγοκλείνει την κάνουλα των μεταναστευτικών ροών ανάλογα με τα συμφέροντά του αναζητώντας και τα πιο φθηνά εργατικά χέρια. Γι’ αυτό και σε πρόσφατη Έκθεσή της η Ε.Ε. ομολογεί ότι τα υψηλά εμπόδια στη νόμιμη μετανάστευση εργατικού δυναμικού- στη «νόμιμη μετανάστευση», εδώ έχουμε την απαράδεκτη τακτική και την προπαγάνδα της Ε.Ε. που λέει ότι «τα σύγχρονα κύματα των ξεριζωμένων δεν είναι πρόσφυγες αλλά μετανάστες» μόνο και μόνο για να τους αρνηθούν το δικαίωμα στο άσυλο όλα τα νομιμοποιητικά έγγραφα και δικαιώματα - όλα αυτά, λοιπόν, συνεπάγονται τη μειωμένη ελκυστικότητα της Ε.Ε. στον παγκόσμιο ανταγωνισμό για εργαζόμενους όλων των επιπέδων δεξιοτήτων. Και καταλήγει η Ε.Ε. λέγοντας ότι «η θέσπιση νέων νόμιμων οδών εισόδου των μεταναστών στην Ε.Ε. θα μπορούσε να αποφέρει ετήσια αύξηση του Α.Ε.Π. έως και 37,6 δισεκατομμύρια ευρώ».

Εδώ, βεβαίως, εμείς θέλουμε να τονίσουμε ότι Έλληνες και ξένοι εργάτες δεν έχουν να χωρίσουν απολύτως τίποτα. Αντίθετα είναι πολλά αυτά που τους ενώνουν. Μαζί παράγουν τον πλούτο της πατρίδας μας, έχουν τα ίδια προβλήματα, αντιμετωπίζουν τις συνέπειες της ίδιας αντιλαϊκής πολιτικής, εν προκειμένω, τις αντιασφαλιστικές ρυθμίσεις οι οποίες συνεχίζονται κανονικά με όλες τις αστικές κυβερνήσεις, μοιράζονται τις ίδιες αγωνίες και έχουν τα ίδια όνειρα για μια καλύτερη ζωή. Το δηλητήριο του ρατσισμού και της ξενοφοβίας, του φασισμού, δηλαδή, το χύνουν τα ίδια τα αφεντικά, γιατί μόνο αυτά βγαίνουν κερδισμένοι από την διάσπαση της εργατικής τάξης και του λαού.

Η ζωή και η ιστορία έχει αποδείξει ότι η εργατική τάξη και οι λαοί δεν έχουν τίποτα να περιμένουν από τους καταπιεστές τους. Αντίθετα, με το δικό τους οργανωμένο αγώνα, σαν μια γροθιά Έλληνες και ξένοι εργάτες, ταξικά αδέρφια γεμάτα αλληλεγγύη και συντροφικότητα μακριά από τις παγίδες της ξενοφοβίας, όπως είπαμε, και του ρατσισμού, τις εθνικιστικές, φασιστικές αντιλήψεις απέναντι στον κοινό αντίπαλο μπορούν να κερδίσουν τη ζωή και μια δουλειά με δικαιώματα. Μπορούν και πρέπει να ανοίξουν το δρόμο, λέμε εμείς, για έναν κόσμο ελεύθερο από την εκμετάλλευση, τον πόλεμο, την προσφυγιά, τη μετανάστευση, έναν κόσμο ο οποίος έχει ένα και μόνο όνομα και λέγεται σοσιαλισμός. Η ταξική τους αλληλεγγύη είναι το μεγάλο όπλο γι’ αυτό.

Τώρα, σε ό,τι αφορά στη σημερινή Συμφωνία για την Κοινωνική Ασφάλιση με τη Μολδαβία, αυτή αποτελεί ένα αναγκαίο όσο και επιβεβλημένο βήμα από την σκοπιά των δικαιωμάτων των εργαζομένων και των δύο χωρών. Σε αυτή τη Συμφωνία όμως, υπάρχουν και κάποιες διατάξεις οι οποίες προβληματίζουν: όπως αυτή στο άρθρο 5, με την οποία εξαιρούνται από την εξαγωγή των παροχών και τα κρατικά επιδόματα, και οι συντάξεις αρχαιότητας, και οι ειδικές συντάξεις τις οποίες χορηγεί η Μολδαβία ή όπως αυτή η διάταξη στο άρθρο 11, με την οποία επιτρέπονται ασφαλιστικές παρεκκλίσεις ύστερα από αίτημα των εργοδοτών των μεταναστών εργαζομένων.

Βεβαίως, προκύπτει και ένα εύλογο ερώτημα σχετικά με το κατά πόσον προβλέπεται με βάση αυτή τη Συμφωνία και η απόδοση εκείνου του πλήρους επιδόματος στους ανασφάλιστους υπερήλικες ομογενείς από τη Μολδαβία, εφόσον αυτό δεν υπάρχει ασφαλώς στις Συμφωνίες που υπάρχουν με την πρώην Σοβιετική Ένωση. Κοντολογίς για το Κ.Κ.Ε. δεν πρέπει να υπάρχει καμία απολύτως διάκριση, αντίθετα πρέπει να υπάρχουν ενιαίες ασφαλιστικές ρυθμίσεις για όλους και χωρίς αποκλεισμούς.

Με βάση τα παραπάνω, κύριε Πρόεδρε, επιφυλασσόμαστε ως προς την ψήφο μας για την Ολομέλεια.

Σας ευχαριστώ πάρα πολύ.

Στο σημείο αυτό γίνεται η β΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρούτσης Ιωάννης, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, , Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής)**: Τον λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης)**: Ευχαριστώ, κύριε Πρόεδρε.

Το σύστημα ασφάλισης διέρχεται βαθύτατη κρίση τις τελευταίες δεκαετίες στη χώρα μας. Τα αίτια της κρίσης θα πρέπει να αναζητηθούν, κυρίως, στα ίδια τα θεμελιώδη στοιχεία, στις αρχές συγκρότησης του συστήματος και τις χρόνιες διαρθρωτικές ανεπάρκειές του, θα πρέπει όμως να αναζητηθούν και σε εξωγενείς παράγοντες, όπως το δημογραφικό και οι αρνητικές εξελίξεις στην αγορά εργασίας.

Ιδιαίτερα στις ημέρες μας ζητήματα που ασκούν αυξημένες πιέσεις στο σύστημα απειλώντας τη βιωσιμότητά του υπό το βάρος των δημοσιονομικών πιέσεων και υποχρεώσεων της χώρας μας έναντι των δανειστών το ελληνικό κράτος καλείται μέσα από μια δομική αναδιάρθρωση του ασφαλιστικού συστήματος να επαναπροσδιορίσει το ρόλο της επικουρικής ασφάλισης με στόχο την ενίσχυση της επάρκειας και της βιωσιμότητας του συστήματος κοινωνικής ασφάλισης και την εξασφάλιση ενός αξιοπρεπούς επιπέδου διαβίωσης για τον κάθε ηλικιωμένο.

Εν προκειμένω, οι διμερείς σχέσεις με τη Μολδαβία μια περιοχή με μακραίωνη σχέση με την πατρίδα μας δέον να διέπονται από διατάξεις οι οποίες θα την προάγουν θετικά.

Όμως πέραν των παραδοσιακών ιστορικών σχέσεων Ελλάδας - Μολδαβίας θα πρέπει να εστιάσουμε στη σημερινή κατάσταση και στις διαφοροποιημένες σχέσεις μεταξύ των δύο σύγχρονων κρατών.

Η Μολδαβία μία από τις χώρες της πρώην Σοβιετικής Ένωσης μάλιστα η μόνη με λατινογενή πληθυσμό που έχει βαθιά ιστορική παρουσία στην Ευρώπη, παρουσία εμπορική και πολιτισμική με έντονο παράλληλα το ελληνικό στοιχείο στα γράμματα και στο εμπόριο. Ωστόσο, κατά την περίοδο της σοβιετικής κατοχής η σύσταση του πληθυσμού αλλοιώθηκε πολύ σοβαρά και έτσι στο βόρειο τμήμα της χώρας υπάρχει έντονο το σλαβικό πληθυσμιακό στοιχείο με πολίτες κυρίως ουκρανικής εθνικής συνείδησης.

Ας σημειώσουμε μάλιστα ότι η Μολδαβία χώρα με έκταση όσο η Μακεδονία μας και αντίστοιχο πληθυσμό, περίπου, δυόμισι εκατομμύρια κατοίκους η οποία σήμερα συνορεύει μόνο με τη Ρουμανία και Ουκρανία στα πλαίσια της σοβιετικής πολιτικής εποικισμού έχει δεχτεί ως εποίκους Ρώσους με ρωσική εθνική συνείδηση που μιλούν τη ρωσική γλώσσα, αλλά με μολδαβικό διαβατήριο.

Επιπροσθέτως, να λάβουμε υπόψη μας ότι στο ανατολικό τμήμα της Μολδαβίας βρίσκεται η Υπερδνειστερία με ρωσόφωνο και ρωσόφιλο πληθυσμό, περίπου, μισού εκατομμυρίου κατοίκων η οποία έχει μονομερώς κηρύξει την ανεξαρτησία της, καθώς επίσης εκφράζει και την επιθυμία της να προσαρτηθεί στη Ρωσία αν και δεν συνορεύει με αυτήν.

Το συμπέρασμα είναι ότι η Μολδαβία με τη μικρή έκτασή της και το μικρό πληθυσμό της δεν αποτελεί ομοιογενή η χώρα, αντιθέτως είναι μια πολύπαθη χώρα πεδίο άσκησης συμφερόντων και ευάλωτη σε επίδοξους κερδοσκόπους, όπως, δυστυχώς, μαρτυρούν τα μέχρι τώρα δεδομένα.

Πιο συγκεκριμένα έχουν δυστυχώς εμφανιστεί στο παρελθόν φαινόμενα διαφθοράς, εμφανίζονται με πλαστά στοιχεία πρόσωπα προερχόμενα από τη συγκεκριμένη χώρα προσκομίζοντας πλαστά έγγραφα τα οποία αποδεικνύουν δήθεν 35ετή προϋπηρεσία με τα οποία αναληθώς αυτά τα πρόσωπα και οι συνεργοί τους εξαπατούν τις αρμόδιες Ελληνικές Αρχές και θεμελιώνουν δήθεν συνταξιοδοτικό δικαίωμα στην Ελλάδα. Έτσι οι δήθεν δικαιούχοι κατορθώνουν να δικαιούνται ελληνικής σύνταξης και ελληνικών παροχών και επιδομάτων σε βάρος των Ελλήνων πραγματικών δικαιούχων οι οποίοι στερούνται τα αντίστοιχα είτε υφίστανται παράλογες καθυστερήσεις λόγω της εγχώριας γραφειοκρατίας.

Απαιτείται, λοιπόν, αποτελεσματικός έλεγχος σε βάθος, προκειμένου να αποφευχθούν οποιαδήποτε παρόμοια φαινόμενα στο μέλλον και να πάψουν να υφίστανται οι Έλληνες δικαιούχοι τέτοιους εξευτελισμούς και αδικίες.

Ερχόμενοι τώρα στην κατ΄ άρθρον εξέταση της υπό κύρωση Σύμβασης τονίζουμε τα εξής.

Άρθρο 5. Ορίζεται ότι επιτρέπεται η μείωση, η αναστολή πληρωμής ή η κατάργηση των παροχών, επειδή ο δικαιούχος έχει την κατοικία ή διαμονή του στο έδαφος του άλλου συμβαλλόμενου κράτους. Από αυτό συνεπάγεται ότι τα πρόσωπα μπορούν να λαμβάνουν παροχές ανεξαιρέτως του πού διαμένουν ή κατοικούν, δεν γνωρίζουμε όμως τον ακριβή αριθμό αυτών των παροχών και χρειάζεται να διευκρινιστεί, κύριε Υπουργέ.

Αξιοπρόσεκτο είναι ότι αναφορικά με τη Δημοκρατία της Μολδαβίας δεν εφαρμόζεται η παράγραφος 1 του άρθρου για τα κρατικά επιδόματα, συντάξεις αρχαιότητας και ειδικές συντάξεις που χορηγούνται, σύμφωνα με τη νομοθεσία της Δημοκρατίας της Μολδαβίας, επομένως οι παροχές αυτές δεν καταβάλλονται σε δικαιούχους που έχουν κατοικία ή διαμονή στο έδαφος της Δημοκρατίας της Μολδαβίας.

Γιατί υπάρχει ρητή εξαίρεση για αυτές τις κατηγορίες παροχών;

Τι θα γίνει με τους Έλληνες της Μολδαβίας;

Θα τα δικαιούνται ή όχι;

Άρθρο 7. Ρυθμίζονται οι περιπτώσεις στις οποίες το πρόσωπο ασκεί αυτοτελή δραστηριότητα είτε στο έδαφος ενός συμβαλλόμενου κράτους είτε στο έδαφος και των δύο συμβαλλόμενων κρατών. Παρόλα αυτά παρατηρούμε ότι είναι διαφορετική αντιμετώπιση σε περίπτωση που το πρόσωπο ασκεί δραστηριότητα στο ένα κράτος σε σχέση με το να ασκεί και στα δύο κράτη.

Η διαφορετική αντιμετώπιση δημιουργεί σύγχυση, καθώς κάποιος που ασκεί αυτοτελή δραστηριότητα στο ένα κράτος υπάγεται στη νομοθεσία αυτού του κράτους, ενώ κάποιος που ασκεί και στα δύο κράτη υπάγεται στη νομοθεσία του κράτους που κατοικεί. Το ίδιο όμως δεν ισχύει για το μισθωτό, αφού υπάγεται στη νομοθεσία του συμβαλλόμενου κράτους στο οποίο ασκεί τη μισθωτή του εργασία.

Γενικά δημιουργείται σύγχυση και δεν ακολουθείται μια ενιαία πρακτική και δεν καταλαβαίνουμε για ποιο λόγο να συμβαίνει αυτό.

Άρθρο 8. Ορίζεται ότι το πρόσωπο που εργάζεται σε εργοδότη στο έδαφος και των δύο συμβαλλόμενων κρατών υπάγεται στη νομοθεσία του συμβαλλόμενου κράτους στο οποίο βρίσκεται η έδρα του εργοδότη.

Τι γίνεται όμως αν η έδρα βρίσκεται σε τρίτο κράτος;

Πώς θα λυθεί αυτό το ζήτημα;

Άρθρο 11, «παρέκκλιση από τις διατάξεις τις εφαρμοστέας νομοθεσίας». Με το άρθρο αυτό δίδεται η δυνατότητα παρέκκλισης από την εφαρμογή των προηγούμενων διατάξεων από την αρμόδια Αρχή του ενός από τα δύο συμβαλλόμενα κράτη και αυτή η παρέκκλιση μπορεί να συζητηθεί και τελικώς να συμφωνηθεί είτε για ένα συγκεκριμένο πρόσωπο είτε για μια συγκεκριμένη κατηγορία προσώπων ύστερα από δικό τους αίτημα ή κατόπιν αιτήματος του εργοδότη.

Εν προκειμένω, σαφώς και πρόκειται για μια εσκεμμένως ασαφή και γενική διάταξη η οποία προφανώς και δεν συγκεκριμενοποιεί ούτε τους λόγους των εξαιρέσεων ούτε τα κριτήρια επιλογής των προσώπων, αλλά ούτε και τον τρόπο επιλογής τους. Λέω «προφανώς», διότι πρόκειται για μια καθαρά φωτογραφική διάταξη, προσωποληπτική, η οποία προορίζεται να εξυπηρετήσει ιδιώτες και πρόσωπα στα οποία έχει δοθεί υπόσχεση κατ΄ εξαίρεση τακτοποίησης.

Όλα αυτά σε συνδυασμό με όσα αναφέραμε πιο πάνω ως προς την εμφάνιση φαινομένων εμφάνισης πλαστών πτυχίων δήθεν δικαιούχων για τη δήθεν θεμελίωση ανύπαρκτου συνταξιοδοτικού δικαιώματος δημιουργούν εύλογους προβληματισμούς ως προς το πεδίο εφαρμογής της συγκεκριμένης διάταξης.

Τέτοιες ασαφείς διατάξεις είναι πολύ εύκολο να ερμηνευτούν, κατά το δοκούν, και να εφαρμοστούν για εξυπηρέτηση ιδιωτών με το πρόσχημα του ιδιαίτερου χαρακτήρα της κάθε εξαίρεσης.

Κύριοι, είμαστε αντίθετοι σε κάθε τέτοιου είδους εξαιρέσεις και ασαφείς νομοθετικές προβλέψεις εξαιρέσεων οι οποίες στην ουσία προορίζονται να βολέψουν ιδιώτες και οι οποίες έχουν ως συνέπεια να αδικούν πρόσωπα και να δημιουργούν αφορμές για έκνομες δραστηριότητες του Δημοσίου με τη σφραγίδα της κατ΄ επίφαση νομιμότητας. Δίνετε πάτημα και αφορμή για αδικίες εις βάρος Ελλήνων πολιτών και μας βρίσκετε εντελώς αντίθετους.

Άρθρο 13, «Αρχή Συνυπολογισμού». Αποσκοπεί στον συνυπολογισμό ασφαλιστικών περιόδων στα δύο κράτη, ώστε να μπορεί το πρόσωπο να έχει το δικαίωμα σε παροχή. Η διάταξη αυτή είναι προβληματική, καθώς θα λαμβάνεται υπόψη η περίοδος ασφάλισης ενός τρίτου κράτους το οποίο εν τέλει δεν διευκρινίζεται ποιο θα είναι.

Άρθρο 14, «Ελάχιστη περίοδος ασφάλισης για συνυπολογισμό». Ο καθορισμός ελάχιστου χρονικού διαστήματος ασφάλισης, δηλαδή, το πρόσωπο θα πρέπει να έχει εργαστεί και ασφαλιστεί για, τουλάχιστον, 12 μήνες θα μπορούσε να είναι μικρότερος, διότι το ένα έτος είναι δεσμευτικό.

Υπογράφετε μια Συμφωνία με μια κάπως ιδιαίτερη χώρα τη Μολδαβία η οποία για τους λόγους τους οποίους, ήδη, αναφέραμε τηρεί ασαφή και απροσδιόριστη στάση σε ενωσιακό και διεθνές επίπεδο. Βέβαια, η πρόσφατη αίτησή της για την υπαγωγή της σε καθεστώς ένταξης στην Ευρωπαϊκή Ένωση της προσδίδει, πλέον, σαφή δυτικό προσανατολισμό.

Ωστόσο, αναλογιζόμενοι τα σοβαρά λάθη που έχουμε κάνει σχετικά με τη Ρωσία χρειάζεται να είμαστε ιδιαίτερα προσεκτικοί, έτσι ώστε να μην υπάρχουν μελανά σημεία για τους Έλληνες ομογενείς.

Άρθρο 22, «Απαλλαγή από έξοδα και θεωρήσεις». καλύτερα θα ήταν να προβλέπεται η αναλογική εφαρμογή απαλλαγών και όχι μόνον αυτή που προβλέπεται στη νομοθεσία των συμβαλλομένων. Παραδείγματος χάριν, εάν μια απαλλαγή που προβλέπεται στην ελληνική νομοθεσία και δεν προβλέπεται αντίστοιχα στη Μολδαβική να εφαρμόζεται αναλογικά και στη Μολδαβία και όχι μόνο στην Ελλάδα, πρέπει να ισχύσει και το αντίστροφο.

Άρθρο 23, «Προστασία προσωπικών δεδομένων». Ως προς το ευαίσθητο ζήτημα της προστασίας προσωπικών δεδομένων των αναφερόμενων προσώπων δέον να ληφθεί σοβαρά υπόψη ότι στη Μολδαβία δεν υφίσταται προστατευτικό πλαίσιο σχετικά με τα προσωπικά δεδομένα, όπως το αντίστοιχο της Ελλάδας με αποτέλεσμα να γεννάται προβληματισμός σχετικά με την προστασία των προσωπικών δεδομένων των Ελλήνων πολιτών που κατοικούν στη Μολδαβία.

Άρθρο 25, η επικοινωνία των δύο μερών χρειάζεται να γίνεται αποκλειστικά στην αγγλική γλώσσα διότι, δεδομένου ότι περισσότεροι από 10.000 Μολδαβοί ζουν μόνιμα στη χώρα μας και μάλιστα, όπως προαναφέραμε πρόσωπα τα οποία είναι και βλάχικης καταγωγής είτε ρωσικής, είτε ουκρανικής καταγωγής, που μιλούν τις αντίστοιχες μητρικές γλώσσες γίνεται ευλόγως αντιληπτό ότι αυξάνεται κατά πολύ το κόστος μετάφρασης. Αλήθεια, ποιος θα επιβαρυνθεί το αυξημένο εν προκειμένω κόστος μετάφρασης από την κάθε γλώσσα; Κύριοι η εν λόγω συμφωνία στοχεύει στην εξυπηρέτηση συμφερόντων των εργαζομένων Ελλάδος και Μολδαβίας με αντικείμενο που άπτεται του κοινωνικοασφαλιστικού τομέα και συγκεκριμένα στην απόκτηση δικαιώματος σύνταξης γήρατος αναπηρίας.

Το γεγονός ότι με την υπό κύρωση Σύμβαση ρυθμίζονται τα δικαιώματα σύνταξης γήρατος αναπηρίας και επιζώντων για παράδειγμα χηρείας για πρόσωπα που διαμένουν σε ένα από τα δύο πιο πάνω κράτη λέω, να αντιμετωπιστεί καταρχάς θετικά αφού αφορά και σε Έλληνες ομογενείς των οποίων το συνταξιοδοτικό δικαίωμα θα πρέπει να διασφαλιστεί με τον καλύτερο τρόπο. Ωστόσο, τα μνημόνια συνεργασίας είναι χρήσιμα και ωφέλιμα με την προϋπόθεση να είναι ισάξια τα οφέλη και αμοιβαίες οι παροχές. Η Ελληνική Λύση κ. Πρόεδρε, θα ψηφίσει «παρών». Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Γρηγοριάδης.

**ΚΛΕΩΝ ΓΡΗΓΟΡΙΑΔΗΣ (Ειδικός Αγορητής του ΜέΡΑ25):** Όπως, λοιπόν, είπαν οι προλαλήσαντες, η σημερινή συζήτηση της Επιτροπής μας αφορά βέβαια στην Κύρωση της διμερούς Συμφωνίας Κοινωνικής Ασφάλισης μεταξύ της χώρας μας και της Μολδαβίας και στο Διοικητικό Κανονισμό Εφαρμογής της Συμφωνίας αυτής, οι οποίες υπεγράφησαν στο Κισινάου της Μολδαβίας στις 8 Σεπτεμβρίου του 2021. Με τη συγκεκριμένη Συμφωνία βεβαίως, επιδιώκεται η προστασία των κοινωνικοασφαλιστικών δικαιωμάτων των διακινούμενων εργαζομένων μεταξύ των δύο χωρών. Προβλέπεται η αποφυγή της διπλής καταβολής ασφαλιστικών εισφορών, ο συνυπολογισμός περιόδων ασφάλισης και συνεπώς η καταβολή επιμερισμένης παροχής στους δικαιούχους, που αντιστοιχεί στο χρόνο ασφάλισης σε κάθε συμβαλλόμενο κράτος.

Στόχος, της συγκεκριμένης Συμφωνίας, κυρίες και κύριοι συνάδελφοι, σύμφωνα με την αιτιολογική έκθεση τουλάχιστον είναι διαβάζω μέσα από την αιτιολογική η αποφυγή της διπλής καταβολής ασφαλιστικών εισφορών των εργαζομένων στα δύο συμβαλλόμενα μέρη και η δημιουργία κινήτρων για την ενίσχυση της επιχειρηματικότητας. Επίσης, η ενίσχυση της αρχής της ίσης μεταχείρισης των προσώπων που εμπίπτουν στις διατάξεις της διμερούς Συμφωνίας Κοινωνικής Ασφάλισης και της ελεύθερης διακίνησης των εργαζομένων.

Αναρωτιέται κανείς, κύριε Πρόεδρε, πόσο μεγάλος να είναι άραγε ο αριθμός των εργαζομένων στα δύο Συμβαλλόμενα Μέρη, Ελλάδα και Μολδαβία, ώστε να είναι απαραίτητη μια διεθνής συμφωνία για να επιλύονται άμεσα τυχόν θέματα.

Επιπλέον ενδιαφέρον παρουσιάζει, κατά τη γνώμη μας, η αναφορά στην ενίσχυση της επιχειρηματικότητας μεταξύ των δύο αυτών κρατών, τη στιγμή βέβαια που η οικονομία της Μολδαβίας είναι επισήμως με διαφορά η φτωχότερη σε όλη την Ευρώπη. Εννοώ όχι την Ευρωπαϊκή Ένωση - γιατί δεν είναι μέλος, εννοώ την Ευρωπαϊκή ήπειρο, ανάμεσα σε τόσες χώρες, με όρους βέβαια κατά κεφαλήν εισοδήματος.

Ενδιαφέρον, επίσης, παρουσιάζουν κατά τη γνώμη μας οι ξεχωριστές προβλέψεις για τον υπολογισμό παροχών - και εδώ θέλω λίγο την προσοχή όλων σας - για ναυτικούς και προβλέψεις, για πρόσωπα που εκτελούν εργασία φόρτωσης και εκφόρτωσης πλοίων, επισκευές και επίβλεψη πλοίου σε λιμάνια και συμβαλλομένων μερών. Προβλέψεις που αφορούν σε μια περίκλειστη χώρα, όπως είναι η Μολδαβία, η οποία έχει πρόσβαση μόνο στο Δούναβη και μόνο για 480 μέτρα. Έχει παράλληλα 480 μέτρα όλη η Επικράτειά της. Προφανώς λοιπόν, για να μην κρυβόμαστε πίσω από το δάχτυλό μας, όλες αυτές οι προβλέψεις είναι μόνο μονομερείς και αφορούν αποκλειστικά Μολδαβούς εργαζόμενους, οι οποίοι προσφέρονται στο κραταιό ελληνικό εφοπλιστικό κεφάλαιο. Συνήθως τα γνωστά αυτά καμάρια, όπως τα αποκαλώ εγώ, του έθνους μας, τους Έλληνες εφοπλιστές. Πιθανόν αυτοί οι Μολδαβοί θα χρησιμοποιούνται και αυτοί για να μεταφέρουν το μισό πετρέλαιο του κυρίου Πούτιν, τώρα που υποτίθεται ότι ….μεταφέρει το πετρέλαιο του κυρίου Πούτιν.

Σε κάθε περίπτωση, τέτοιες συμφωνίες προσβλέπουν στην αποφυγή καταβολής διπλών ασφαλιστικών εισφορών από πλευράς εργαζομένων που εργάζονται στα συμβαλλόμενα μέρη, δεν είναι κατ’ ανάγκη αρνητικές, στο βαθμό που δεν υπογράφονται για τη διευκόλυνση μόνο και την κερδοφορία του μεγάλου κεφαλαίου.

Επιπλέον, πέρα από τη δημιουργία του θεσμικού πλαισίου για την ενίσχυση της διμερούς συνεργασίας στον τομέα της ασφάλισης και διασφάλιση της καταβολής συνταξιοδοτικών παροχών στους δικαιούχους, με τον συνυπολογισμό των χρόνων ασφάλισης, τα Συμβαλλόμενα Μέρη, αυτό που κατά τη γνώμη του ΜέΡΑ25 έχει αξία είναι κυρίως, το ίδιο το ασφαλιστικό μας καθεστώς, δηλαδή η πλήρης διάλυση, κύριε Πρόεδρε, της κοινωνικής ασφάλισης, η κατάργηση μεταξύ της αλληλεγγύης μεταξύ των γενεών, δηλαδή από μπαμπά προς γιο ή προς εγγονό, καθώς δεν θα βρούμε τίποτα εμείς από τους μπαμπάδες μας ούτε και τα παιδιά μας από εμάς στα ταμεία. Το πετσόκομμα των συντάξεων και των παροχών, τα επιδόματα ψίχουλα και η εν γένει υποβάθμιση των παροχών είναι αυτά που θα πρέπει πρωτίστως να συζητηθούν και να αλλάξουν προς το καλύτερο.

Τέλος- και θα κλείσω με αυτό- μόνο θυμηδία μπορεί να προκαλέσει η αναφορά στην αιτιολογική έκθεση της Συμφωνίας, πως αυτή θα βοηθήσει στην εισροή πόρων στο ηλεκτρονικό εθνικό φορέα κοινωνικής ασφάλισης ή ΕΦΚΑ και μείωση της αδήλωτης εργασίας. Λες και η αδήλωτη εργασία προκύπτει από την απουσία αντίστοιχων συμφωνιών και δεν προέρχεται αποκλειστικά από τη διάλυση των ελεγκτικών μηχανισμών και την ασυδοσία των εργοδοτών που πριμοδοτεί η Κυβέρνησή σας. Σας ευχαριστώ πολύ που με ακούσατε. Κλείνοντας το ΜέΡΑ25 επιφυλάσσεται για την Ολομέλεια.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει η κυρία Ασημακοπούλου.

**ΣΟΦΙΑ - ΧΑΪΔΩ ΑΣΗΜΑΚΟΠΟΥΛΟΥ**: Σας ευχαριστώ κύριε Πρόεδρε, κύριε Υπουργέ κυρίες και κύριοι συνάδελφοι. Η κοινωνική προστασία των πολιτών, αποτελεί θεμελιώδες ανθρώπινο δικαίωμα και ένα σύγχρονο κράτος πρόνοιας οφείλει να είναι προετοιμασμένο προκειμένου να ανταπεξέρχεται στις κοινωνικές και οικονομικές συνέπειες των κρίσεων. Και όταν μιλούμε για την εργασία και την κοινωνική ασφάλιση θα πρέπει αυτόματα να μας έρχεται στο μυαλό η λέξη αξιοπρέπεια. Οι ευάλωτες ομάδες δεν πλήττονται μόνο από ανεπαρκή εισοδήματα και υλικά αγαθά αλλά και από έλλειψη πόρων και ευκαιριών . Κι όλα αυτά υπονομεύουν και την αξιοπρέπειά τους, μία λέξη πολύ σημαντική για τους Έλληνες. Η οικονομική ύφεση οι διαδοχικές κρίσεις, η διατήρηση της ανεργίας σε υψηλά επίπεδα, η συρρίκνωση της απασχόλησης από πλήρη σε μερική και η γήρανση του πληθυσμού, στερεί το σύστημα κοινωνικής πρόνοιας από σημαντικούς πόρους που επηρεάζουν αρνητικά τη βιωσιμότητά του.

Με την παρούσα Συμφωνία καθορίζονται θέματα ασφάλισης, ιδίως συνταξιοδοτικά, προσώπων που κατοικούν ή διαμένουν είτε στη Δημοκρατία της Ελλάδος είτε στη Δημοκρατία της Μολδαβίας. Η λειτουργία της κοινωνικής ασφάλισης θα πρέπει να είναι συλλογική με δημόσιο χαρακτήρα και να διέπεται από τις αρχές της υποχρεωτικότητας, της καθολικότητας και της ανταποδοτικότητας μεταξύ των γενεών.

Ενώ όμως το άρθρο 4, της υπό Κύρωση Συμφωνίας γίνεται λόγος για ίση μεταχείριση στο άρθρο 7, που τιτλοφορείται ως «ειδικές διατάξεις» υπάρχει διαφορετική μεταχείριση, για παράδειγμα, μεταξύ των προσώπων που ασκούν αυτοτελή δραστηριότητα ανάλογα με το αν η δραστηριότητα ασκείται στο έδαφος ενός συμβαλλομένου κράτους ή και στα δύο συμβαλλόμενα κράτη. Πώς διασφαλίζεται επομένως η αρχή της ίσης μεταχείρισης;

Ξεκάθαρη βέβαια, είναι η αντίθεσή μας αναφορικά με το άρθρο 11, όπου προβλέπεται ότι η αρμόδια αρχή ενός συμβαλλομένου κράτους μπορεί κατόπιν συμφωνίας με το άλλο κράτος να παρεκκλίνει από την εφαρμογή των προηγούμενων άρθρων, είτε για ένα συγκεκριμένο πρόσωπο, είτε για μία συγκεκριμένη κατηγορία προσώπων, ύστερα από αίτημα των εργαζομένων ή αίτημα του εργοδότη . Γίνεται απολύτως αντιληπτό ότι μια τέτοια διάταξη μόνο διαφανής δεν είναι ενώ και αυτή αντιβαίνει στην αρχή της ίσης μεταχείρισης.

Στο άρθρο 25, ως προς την επικοινωνία μεταξύ των αρμόδιων αρχών το γεγονός ότι υποχρεούται η χώρα μας να επεξεργάζεται τα αιτήματα που υποβάλλονται στην επίσημη γλώσσα της αντί συμβαλλόμενης χώρας κρίνεται εσφαλμένο. Η χρήση της αγγλικής στα έγγραφα, θα βοηθούσε σαφώς στην ταχύτητα της επεξεργασίας τους, ενώ το κόστος της μετάφρασης των εγγράφων δεν αναφέρεται πουθενά. Την ώρα που μιλάμε, όμως, οι Έλληνες βιώνουν την ανεργία την ανασφάλεια τη φτώχεια και τελικά την οικονομική εξαθλίωση. Οι Έλληνες φορολογούμενοι πολίτες δεν μπορούν πια να πλησιάσουν ούτε το ψωμί, υποφέρουν δεν ξέρουν πια σε τι να ελπίζουν με τους χαμηλούς μισθούς την επισφαλή εργασία, χωρίς δυνατότητες σταδιοδρομίας με ελλιπή κοινωνική προστασία, χωρίς την προοπτική αξιοπρεπούς σύνταξης. Έχετε αναρωτηθεί πώς βγάζουν την κάθε μέρα τους; Η ακρίβεια είναι ασήκωτη, πια για τα ελληνικά νοικοκυριά. Η πραγματική απάντηση στις σημερινές προκλήσεις, μπορεί να δοθεί μόνο με ολοκληρωμένη προσέγγιση. Με προσέγγιση η οποία θα στηρίζεται σε πολιτικές και ενέργειες που θα εμβαθύνουν και θα διευρύνουν την κοινωνική πολιτική του κράτους.

Στα προβλήματα που αντιμετωπίζει ο φορέας της ασφάλισης απολύτως υπεύθυνη είναι η πολιτική ηγεσία που την απαξιώνει και φυσικά το δημογραφικό, είναι μια ξεκάθαρη απειλή για την εξασφάλιση της συνέχειας του ασφαλιστικού συστήματος. Ο δημογραφικός αφανισμός των Ελλήνων είναι η μέγιστη απειλή για το έθνος. Εμείς στην Ελληνική Λύση έχουμε τονίσει πολλές φορές ότι τα ασφαλιστικά ταμεία πρέπει να αποτελούν μέρος της παραγωγικής ανασυγκρότησης ούτως ώστε να αποτελέσουν μοχλό πραγματικής ανάπτυξης προς όφελος των Ελλήνων συνταξιούχων και της ελληνικής οικονομίας. Η χώρα μας έχει ανάγκη από την παραγωγή πλούτου, μόνο μέσω αυτής με γνώμονα τον οικονομικό πατριωτισμό έχουμε μέλλον. Η σχέση μεταξύ της οικονομικής ανάπτυξης και της κοινωνικής ασφάλισης είναι άρρηκτα συνδεδεμένες. Οι χαμηλοί ρυθμοί ανάπτυξης συνεπάγονται δυσμενείς επιπτώσεις στο πλαίσιο του κοινωνικού κράτους και δεν υπάρχει ελπίδα να αντιμετωπιστούν τα προβλήματα αυτά αν προηγουμένως δεν αναπτυχθούν ουσιαστικά ενεργητικές πολιτικές απασχόλησης και παροχή κινήτρων τόσο για όσους βρίσκονται στη χώρα μας, αλλά και για τους Έλληνες που έφυγαν στο εξωτερικό, προκειμένου να γυρίσουν και να απασχοληθούν στη χώρα μας.

Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Και εμείς ευχαριστούμε.

Τον λόγο έχει ο κύριος Υφυπουργός.

**ΠΑΝΑΓΙΩΤΗΣ ΤΣΑΚΛΟΓΛΟΥ (Υφυπουργός Εργασίας και Κοινωνικών Υποθέσεων):** Σας ευχαριστώ πολύ, κύριε Πρόεδρε. Κυρίες και κύριοι Βουλευτές, έχω τη χαρά να φέρνω σήμερα προς κύρωση στην Επιτροπή Κοινωνικών Υποθέσεων τη Συμφωνία της Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας καθώς και τον Εφαρμοστικό Κανονισμό, ο οποίος τη συνοδεύει και θα ήθελα να ευχαριστήσω πολύ ειδικά τον κύριο Μαραβέγια για την αναλυτική παρουσίαση της Συμφωνίας την οποία έκανε. Με τη διαδικασία κύρωσης από το Ελληνικό Κοινοβούλιο ολοκληρώνεται με επιτυχία ένας πολυετής κύκλος διαπραγματεύσεων και θα πάρει το δρόμο της εφαρμογής μια συμφωνία προς όφελος των ασφαλισμένων και των συνταξιούχων και των δύο χωρών. Ο πρώτος κύκλος των διαπραγματεύσεων μεταξύ των δύο εθνικών αντιπροσωπειών είχε διεξαχθεί την άνοιξη του 2019 στην Αθήνα από την προηγούμενη Κυβέρνηση και ο δεύτερος τον Νοέμβριο του 2019 στην πρωτεύουσα της Μολδαβίας, στο Κισινάου. Δυστυχώς, λόγω της πανδημίας του covid 19 η επανάληψη και η ολοκλήρωση των διαπραγματεύσεων έγινε δυνατή μόλις τον Ιούλιο του 2021 όπου διεξήχθη και πάλι στην Αθήνα. Η σημερινή Συμφωνία υπεγράφη από τον Υπουργό Εξωτερικών, τον κύριο Δένδια, τον Σεπτέμβριο του 2021 και έχει ήδη κυρωθεί από το Κοινοβούλιο της Μολδαβίας, απαντώντας και σε ένα ερώτημα του κυρίου Μουλκιώτη.

Επιτρέψτε μου να αναφερθώ επιγραμματικά στο τι σημαίνει γενικά η σύναψη μιας διμερούς συμφωνίας στον τομέα της κοινωνικής ασφάλισης. Έστω ότι έχουμε έναν ασφαλισμένο, ο οποίος μοιράζει τον επαγγελματικό του βίο στην Ελλάδα και σε μια τρίτη χώρα. Εάν δεν υπάρχει διμερής συμφωνία μεταξύ των δύο κρατών, τότε το κάθε κομμάτι του ασφαλιστικού βίου υπολογίζεται χωριστά. Σε αυτήν την περίπτωση, εάν έχει θεμελιωθεί δικαίωμα και στα δύο κράτη, σύμφωνα με τις ισχύουσες σε αυτά διατάξεις - στην Ελλάδα είναι δεκαπενταετία ασφαλιστικού βίου - τότε ο ασφαλισμένος λαμβάνει τις αντίστοιχες παροχές χωριστά από κάθε χώρα. Σε περίπτωση που δεν θεμελιώσει δικαίωμα σε ένα από τα δύο κράτη, τότε δεν λαμβάνει την αντίστοιχη παροχή, ενώ στην περίπτωση που ο ασφαλιστικός χρόνος είναι χαμηλότερος από τον απαραίτητο για τη θεμελίωση του αντίστοιχου ασφαλιστικού δικαιώματος και στα δύο κράτη, αυτός δεν λαμβάνει καμία παροχή. Προφανώς στις δύο τελευταίες περιπτώσεις είτε μέρος είτε όλος ο ασφαλιστικός χρόνος μαζί με τις αντίστοιχες καταβληθείσες εισφορές δεν μπορούν να αξιοποιηθούν από τον ασφαλισμένο. Όπως αντιλαμβάνεστε, αυτό δημιουργεί κίνητρα για ανασφάλιστη και αδήλωτη εργασία, ιδίως από ανθρώπους που έχουν σκοπό να εργαστούν για λίγα χρόνια σε μια τρίτη χώρα και να επιστρέψουν στη συνέχεια στην πατρίδα τους. Αν όμως υπάρχει διμερής συμφωνία, τότε, σε περίπτωση που δεν θεμελιώνεται συνταξιοδοτικό δικαίωμα μόνο με το χρόνο που έχει διανυθεί στο κράτος το οποίο κατατίθεται η αίτηση, τότε συμπληρώνεται και με το χρόνο του άλλου κράτους. Με αυτόν τον τρόπο έχουμε αξιοποίηση των χρόνων ασφάλισης ενώ κάθε ασφαλιστικός φορέας καταβάλλει στους δικαιούχους το ποσό της σύνταξης που του αναλογεί.

Με τη Σύμβαση μεταξύ Ελλάδας και Μολδαβίας προσδοκούμε στην ενίσχυση της κινητικότητας των εργαζομένων και τη διευκόλυνση των εμπορικών σχέσεων μεταξύ των δύο χωρών. Επιπλέον προσδοκούμε στην ενίσχυση των αντικινήτρων για την αδήλωτη και ανασφάλιστη εργασία όπως είναι διαχρονικός μας στόχος. Κατά συνέπεια στην πρώτη φάση εφαρμογής αυτής της συμφωνίας αναμένουμε αύξηση των καταβαλλόμενων εισφορών και του αριθμού των εργαζομένων με ασφάλιση. Αυτή τη στιγμή βάσει των στοιχείων του ΕΦΚΑ, τα νούμερα που έχω λάβει είναι λίγο διαφορετικά από αυτά που παρουσίασε προηγουμένως ο κύριος Δελής, εργάζονται περίπου 3.600 πολίτες της Μολδαβίας στη χώρα μας, ενώ έχουμε και περίπου 200 συνταξιούχους Μολδαβούς υπηκόους. Οι αντίστοιχοι αριθμοί Ελλήνων υπηκόων που ζουν και εργάζονται στη Μολδαβία είναι χαμηλότεροι. Αναφερόμαστε, όπως γίνεται αντιληπτό, σε περιορισμένο πλήθος, οπότε η συμφωνία αυτή δεν πρόκειται να επηρεάσει τη λειτουργία και την ευστάθεια των ασφαλιστικών συστημάτων σε καμία από τις δύο χώρες. Πέρα από τα θετικά οφέλη για τους ασφαλισμένους, η συμφωνία αυτή ενισχύει τους δεσμούς φιλίας και συνεργασίας μεταξύ των δύο χωρών. Σας θυμίζω ότι κατά τη διάρκεια του Ευρωπαϊκού Συμβουλίου της 23ης Ιουνίου του 2022 οι ηγέτες της Ευρωπαϊκής Ένωσης χορήγησαν στη Μολδαβία καθεστώς υποψήφιας προς ένταξη χώρας. Οι διμερείς συμφωνίες σε επιμέρους τομείς βοηθούν σε αυτή την προοπτική, ενώ θα ήθελα να επισημάνω ότι η Μολδαβία έχει ήδη επισυνάψει 14 συμφωνίες αντίθετα με τις 2 συμφωνίες που ανέφερε ο κύριος Μαραβέγιας. Έχει 14 συμφωνίες κοινωνικής ασφάλισης εκ των οποίων 12 είναι με κράτη μέλη της Ευρωπαϊκής Ένωσης. Αντίστοιχα η χώρα μας πέρα από τα κράτη μέλη της Ευρωπαϊκής Ένωσης με τα ασφαλιστικά συστήματα των οποίων είναι συνδεδεμένη, μέσω του Κανονισμού 883 έχει συνάψει 14 ακόμα διμερής συμφωνίες. Με την κύρωση από το Ελληνικό Κοινοβούλιο και την κοινοποίηση της στην Μολδαβική πλευρά, η συμφωνία τίθεται άμεσα σε εφαρμογή, καθώς όπως σας είπα ήδη έχει ολοκληρωθεί η διαδικασία κύρωσης από την πλευρά της Μολδαβίας.

Η Συμφωνία καλύπτει τις συνταξιοδοτικές παροχές γήρατος, αναπηρίας και θανάτου τόσο για τους άμεσα ασφαλισμένους όσο και για τα έμμεσα ασφαλισμένα μέλη. Υπεύθυνος φορέας για την υλοποίηση της συμφωνίας είναι από ελληνικής πλευράς ο e-ΕΦΚΑ και από Μολδαβικής ο αντίστοιχος εθνικός φορέας κοινωνικών ασφαλίσεων. Οι δύο αυτοί φορείς είναι υπεύθυνοι για τον ορισμό της διαδικασίας επικοινωνίας μεταξύ τους, την έκδοση των αντίστοιχων εντύπων, την διαδικασία υποβολής αίτησης από τους ενδιαφερόμενους και κάθε άλλη διαδικαστική και εφαρμοστική πτυχή της συμφωνίας. Κυρίες και κύριοι βουλευτές, με βάση τα παραπάνω θα ήθελα να σας καλέσω να ψηφίσετε θετικά, προκειμένου να κυρωθεί η εν λόγω συμφωνία.

Κλείνοντας, θα ήθελα να ευχαριστήσω ιδιαίτερα τη Γενική Γραμματέα Κοινωνικών Ασφαλίσεων που κάθεται δίπλα μου, την κυρία Παυλίνα Καρασιώτου, καθώς και τους συνεργάτες της, όπως επίσης και τους υπηρεσιακούς παράγοντες του Υπουργείου Εργασίας για την ολοκλήρωση αυτής της Συμφωνίας. Τέλος, νομίζω ότι δεν είναι ο χρόνος για να απαντήσει κάποιος σε ερωτήσεις που τέθηκαν, οι οποίες δεν έχουν σχέση με τη συγκεκριμένη συμφωνία, αλλά μπαίνω στον πειρασμό να απαντήσω σε δύο πράγματα που με ρώτησε ο κύριος Μπάρκας. Το πρώτο από αυτά έχει να κάνει με τους εργάτες γης. Ίσα- ίσα δεν ισχύει αυτό το οποίο είπε, η διαδικασία αυτή στην οποία αναφέρθηκε έχει καταργηθεί και αν κάναμε κάτι είναι σχεδόν αυτόματη απόδοση ΑΜΚΑ στους ανθρώπους οι οποίοι θέλουν να απασχοληθούν, δηλαδή την διευκολύναμε, όχι την δυσκολέψαμε. Το δεύτερο, σας ευχαριστώ πάρα πολύ που παραδέχεστε τη θεαματική μείωση στον τομέα των εκκρεμών συντάξεων. Όταν πρωτοήρθα σε αυτή τη θέση, πριν από δύο χρόνια, μιλούσατε για πολλές εκατοντάδες χιλιάδες εκκρεμείς συντάξεις, ενώ τώρα βλέπω ότι μιλάτε για 56.000.

Σας ευχαριστώ πολύ για την παραδοχή σας.

Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε, τον κ. Υφυπουργό.

Κυρίες και κύριοι συνάδελφοι, δεν υπάρχει άλλος ομιλητής. Κατά συνέπεια προχωρούμε στην ψηφοφορία.

Από τις τοποθετήσεις των Εισηγητών και των Ειδικών Αγορητών, προκύπτει ότι ο κ. Κωνσταντίνος Μαραβέγιας, Εισηγητής της Πλειοψηφίας υπερψηφίζει, ο κ. Κωνσταντίνος Μπάρκας, Εισηγητής της Μειοψηφίας επιφυλάσσεται, ο κ. Γεώργιος Μουλκιώτης, Ειδικός Αγορητής του ΚΙΝ.ΑΛ. επιφυλάσσεται, ο κ. Ιωάννης Δελής, Ειδικός Αγορητής του Κ.Κ.Ε. επιφυλάσσεται, η κυρία Μαρία Αθανασίου, Ειδική Αγορήτρια της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ δήλωσε «παρών» και η κυρία Μαρία Απατζίδη, Ειδική Αγορήτρια του ΜέΡΑ 25 επιφυλάσσεται.

Επομένως, το σχέδιο νόμου του Υπουργείου Εργασίας και Κοινωνικών Υποθέσεων «Κύρωση της Συμφωνίας Κοινωνικής Ασφάλισης μεταξύ της Ελληνικής Δημοκρατίας και της Δημοκρατίας της Μολδαβίας και του Διοικητικού Κανονισμού Εφαρμογής της» γίνεται δεκτό επί της αρχής, επί των άρθρων και στο σύνολό του, κατά πλειοψηφία.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βαρτζόπουλος Δημήτριος, Βρούτσης Ιωάννης, Βρυζίδου Παρασκευή, Γιόγιακας Βασίλειος, Ευθυμίου Άννα, Ιατρίδη Τσαμπίκα (Μίκα), Καλογιάννης Σταύρος, Κεφαλά Μαρία – Αλεξάνδρα, Κόλλιας Κωνσταντίνος, Κρητικός Νεοκλής, Λεονταρίδης Θεόφιλος, Λιάκος Ευάγγελος, Λιούπης Αθανάσιος, Μαντάς Περικλής, Μαραβέγιας Κωνσταντίνος, Μαρκόπουλος Δημήτριος, Μπίζιου Στεργιανή (Στέλλα), Μπλούχος Κωνσταντίνος, Οικονόμου Βασίλειος, Πνευματικός Σπυρίδων, Σαλμάς Μάριος, Σκόνδρα Ασημίνα, Στεφανάδης Χριστόδουλος, Τζηκαλάγιας Ζήσης, Τσιλιγγίρης Σπυρίδων (Σπύρος), Φωτήλας Ιάσονας, Χρυσομάλλης Μιλτιάδης (Μίλτος), Αβραμάκης Ελευθέριος, Αυγέρη Θεοδώρα (Δώρα), Βαρδάκης Σωκράτης, Βαρεμένος Γεώργιος, Γεροβασίλη Όλγα, Θραψανιώτης Εμμανουήλ, , Κασιμάτη Ειρήνη (Νίνα), Μεϊκόπουλος Αλέξανδρος, Μπαλάφας Ιωάννης, Μπάρκας Κωνσταντίνος, Ξανθός Ανδρέας, Ξενογιαννακοπούλου Μαρία – Ελίζα (Μαριλίζα), Σκουρλέτης Παναγιώτης (Πάνος), Τριανταφυλλίδης Αλέξανδρος (Αλέκος), Φωτίου Θεανώ, Μουλκιώτης Γεώργιος, Μπαράν Μπουρχάν, Πουλάς Ανδρέας, Φραγγίδης Γεώργιος, Κατσώτης Χρήστος, Λαμπρούλης Γεώργιος, Στολτίδης Λεωνίδας, Αθανασίου Μαρία, Ασημακοπούλου Σοφία-Χάιδω, Απατζίδη Μαρία και Γρηγοριάδης Κλέων.

Τέλος και περί ώρα 17:05΄ λύεται η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΒΑΣΙΛΕΙΟΣ ΟΙΚΟΝΟΜΟΥ** **ΙΑΣΩΝ ΦΩΤΗΛΑΣ**